**KAVAND**

18.01.2021

**SELETUSKIRI**

**maaeluministri määruse „Maaeluministri 17. juuni 2015. a määruse nr 68 „Teadmussiirde ja teavituse toetus“ muutmine“ eelnõu juurde**

**1. Sissejuhatus**

Määruse muutmise eelnõu on välja töötatud Euroopa Liidu ühise põllumajanduspoliitika rakendamise seaduse § 67 lõike 2 alusel.

Määruse muudatusega pikendatakse tegevuse elluviimise tähtaega COVID-19 haigust põhjustava koroonaviiruse SARS-CoV-2 (edaspidi *COVID-19*) leviku tõttu ja lisatakse määrusesse tulenevalt Euroopa Komisjoni riigiabi eeskirjade muutmisest rakendussäte, mille alusel on võimalik 2021. aasta taotlusvoorus raskustesse sattunud ettevõtjaid toetada. Komisjoni määruse (EL) nr 702/2014 Euroopa Liidu toimimise lepingu artiklite 107 ja 108 kohaldamise kohta, millega teatavat liiki abi põllumajandus- ja metsandussektoris ja maapiirkondades tunnistatakse siseturuga kokkusobivaks (ELT L 193, 01.07.2014, lk 1–75), artikli 1 lõike 6 punkti c alusel võib ajutiselt anda abi ka raskustes olevatele ettevõtjatele, kes ei olnud 31. detsembri 2019. aasta seisuga raskustes olevad ettevõtjad, kuid sattusid raskustesse ajavahemikul 1. jaanuarist 2020 kuni 30. juunini 2021.

Eelnõu ja seletuskirja on koostanud Maaeluministeeriumi teadus- ja arendusosakonna peaspetsialist Lehti Veeväli (625 6563, lehti.veevali@agri.ee). Juriidilise ekspertiisi on eelnõule teinud Maaeluministeeriumi õigusosakonna peaspetsialist Maarika Öövel (625 6197, maarika.oovel@agri.ee). Keeleliselt on eelnõu toimetanud Maaeluministeeriumi õigusosakonna peaspetsialist Laura Ojava (625 6523, laura.ojava@agri.ee).

**2. Eelnõu sisu ja võrdlev analüüs**

**Eelnõu punktiga 1** pikendatakse teadmussiirde ja teavitustegevuse toetuse raames tegevuste elluviimise tähtaega kahelt aastalt kolmele aastale. COVID-19 tingimustes on kontaktsete tegevuste elluviimine olnud keeruline või peaaegu võimatu. Kuigi senine määruse redaktsioon annab võimaluse viia tegevusi ellu nii osaliselt kui ka täielikult veebikeskkonnas, on siiski selgunud, et kõik taotlejad ei jõudnud selliste võimaluste kasutamisega piisavalt kiiresti kohaneda või ei omanud veebikeskkonnas tegevuste korraldamiseks piisavalt võimekust ega tehnilisi lahendusi. Samas tuleb arvestada sihtrühma teabevajadusega ka COVID-19 tingimustes ja tagada nende teabevajaduse rahuldamine ka kohalikul tasandil.

**Eelnõu punktiga 2** täiendatakse määruse rakendussätteid lõigetega 3 ja 4.

Lõige 3 sätestab, et määruse § 19 lõike 4 punktis 2 nimetatud nõuet, mille alusel taotleja kaudu abi saaja ei tohi olla raskustes olev ettevõtja, ei kohaldata abi saajale, kellele määratakse 2021. aastal riigiabi määruse § 2 lõike 1 alusel. Erandi tegemise võimalus tuleneb komisjoni määruse (EL) 2020/2008, millega muudetakse määrusi (EL) nr 702/2014, (EL) nr 717/2014 ja (EL) nr 1388/2014 seoses nende kohaldamisajaga ja tehakse muid asjakohaseid kohandusi (ELT L 414, 09.12.2020, lk 15–18), artikli 1 punktist 1. Erandit tehes on Euroopa Komisjon pidanud silmas COVID-19 puhangu majanduslikke ja rahalisi tagajärgi ettevõtjate jaoks ning komisjoni hinnangul peaksid ettevõtjad, kes on COVID-19 puhangu tagajärjel sattunud raskustesse, jääma komisjoni määruse (EL) nr 702/2014 artikli 1 lõike 6 punkti c alusel piiratud ajaks abikõlblikeks.

Lõige 4 sätestab, et määruse muudatuse tulemusena rakendub õigus tegevusi ellu viia kolme aasta jooksul tagantjärele kõigi nende tegevuste puhul, mille suhtes oli PRIA 12. märtsi 2020. aasta seisuga teinud taotluse osalise või täieliku rahuldamise otsuse. Muudatus puudutab 2018. aasta ja 2019. aasta taotlusvoorude taotluseid ning võrdse kohtlemise huvides rakendub 3-aastane tegevuste elluviimise tähtaeg nii selliste taotluste puhul, mille kohta taotleja tegi PRIA-le pärast 12. märtsi 2020, aga enne selle määruse muudatuse jõustumist loobumisavalduse (kuna võib eeldada, et loobumisavaldus tehti COVID-19-ga seotud põhjustest lähtuvalt), kui ka nende taotluste puhul, mille kohta tehtud taotluse osalise või täieliku rahuldamise otsus aegus pärast 12. märtsi 2020 või mis võivad aeguda enne selle määruse jõustumist. Nende taotluste puhul, mille kohta esitas taotleja pärast 12. märtsi 2020, aga enne määruse muudatuse jõustumist loobumisavalduse, võib PRIA taotlejalt enne tegevuse elluviimise tähtaja pikendamist siiski üle küsida, kas taotleja soovib seda võimalust kasutada. Samuti rakendub 3‑aastane tegevuste elluviimise tähtaeg kõigi teadmussiirde ja teavituse toetuse võimalike tulevaste taotlusvoorude taotluste suhtes, mille kohta PRIA teeb taotluse osalise või täieliku rahuldamise otsuse.

**3. Eelnõu vastavus Euroopa Liidu õigusele**

Eelnõu on kooskõlas Euroopa Liidu õigusega.

Eelnõu on kooskõlas Euroopa Parlamendi ja nõukogu määrusega (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005 (ELT L 347, 20.12.2013, lk 487–548), komisjoni määrusega (EL) nr 808/2014, millega kehtestatakse nõukogu määruse (EL ) nr 1305/2014 rakendamise üksikasjalikud eeskirjad kontrollimenetluse rakendamise ja maaelu arengu toetusmeetmete nõuetele vastavuse kohta (ELT L 368, 23.12.2006, lk 74–84), komisjoni delegeeritud määrusega (EL) nr 807/2014, millega täiendatakse Euroopa Parlamendi ja nõukogu määrust (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja kehtestatakse üleminekusätted (ELT L 227, 31.07.2014, lk 1–17), ning toetuste ja tagastatava abi vormide rakendamise aluseks oleva Euroopa Parlamendi ja nõukogu määrusega (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320–469).

Eelnõu koostamisel on arvestatud komisjoni määrust (EL) nr 1407/2013, milles käsitletakse Euroopa Liidu toimimise lepingu artiklite 107 ja 108 kohaldamist vähese tähtsusega abi suhtes (ELT L 352, 24.12.2013, lk 1–8), ning Euroopa Parlamendi ja nõukogu määrust (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008 (ELT L 347, 20.12.2013, lk 549–607).

**4. Määruse mõjud**

Määruse muudatusel ei ole otsest ja olulist sotsiaalset, sealhulgas demograafilist mõju. Määruse muudatusega ei kaasne otsest ja olulist mõju riigi julgeolekule ning välissuhetele, elu- ja looduskeskkonnale ega regionaalarengule.

Määruse muudatusega antakse tegevuse korraldajale õigus viia teadmussiirde ja teavitustegevusi ellu aasta võrra pikema aja jooksul kui seni. Seda ennekõike COVID-19 levikust tingituna, kuna kontaktsete tegevuste korraldamine on olnud raskendatud.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamisega ei kaasne lisategevusi ega -kulutusi riigieelarvelistest vahenditest. Samuti ei kaasne määruse rakendamisega tulusid.

„Eesti maaelu arengukava 2014–2020“ meetme „Teadmussiire ja teavitus“ rakendamist rahastatakse 89 protsendi ulatuses Euroopa Maaelu Arengu Põllumajandusfondist (EAFRD) ning 11 protsendi ulatuses Eesti riigieelarvest. Meetme „Teadmussiire ja teavitus“ eelarveks on kavandatud 15,1 miljonit eurot, sealhulgas üleriigilise ja maakondliku ulatusega tegevuste rakendamiseks 4 miljonit eurot.

**6. Määruse jõustumine**

Määrus jõustub üldises korras. Eelnõu punkti 1, millega muudetakse määruse § 18 lõiget 1 rakendatakse tagasiulatuvalt alates 12. märtsist 2020.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse eelnõude infosüsteemis EIS kooskõlastamiseks Rahandusministeeriumile ning Haridus- ja Teadusministeeriumile ning saadetakse e-posti teel arvamuse avaldamiseks PRIA-le.